DA Den Europæiske Unions Tidende C 115/20

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 115/05)

Denne offentliggørelse giver ret til at gøre indsigelse, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»OGULINSKI KISELI KUPUS«/»OGULINSKO KISELO ZELJE«

EU-nr.: HR-PDO-0005-01233 – 27.5.2014

BOB ( X ) BGB ( )

1. Betegnelse(r)

»Ogulinski kiseli kupus«/»Ogulinsko kiselo zelje«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Ogulinski kiseli kupus«/»Ogulinsko kiselo zelje« [surkål fra Ogulin] er et produkt, der fremstilles ved naturlig mælkesyrefermentering af frisk kål af den lokale sort Ogulinski.

Før »Ogulinski kiseli kupus«/»Ogulinsko kiselo zelje« markedsføres enten som hele kålhoveder eller snittet kål, har produktet følgende organoleptiske og fysisk-kemiske egenskaber: Bladenes farve er gul til gyldengul, aromaen er karakteristisk for et mælkesyrefermenteret produkt, og kålen har en smag af mælkesyre. Bladene er tynde, næsten gennemsigtige, meget fleksible og har tynde strenge. »Ogulinski kiseli kupus«/»Ogulinsko kiselo zelje« har en meget lang stok (kaldet »kocen« i daglig tale i det afgrænsede geografiske område), der er længere end tre fjerdedele af hovedets diameter, og stokkens længde har indvirkning på hovedets form. Kålhoveder med betegnelsen »Ogulinski kiseli kupus«/»Ogulinsko kiselo zelje« har en rund og fladtrykt form, de er faste uden at være seje, og de er fri for urenheder. Hovederne indeholder 1,5 til 4,0 % NaCl, 0,5-2,5 % mælkesyre og op til 0,7 % eddikesyre. Et kålhoved med betegnelsen »Ogulinski kiseli kupus«/»Ogulinsko kiselo zelje« vejer mindst 1 kg.

3.3. Foder (kun for produkter af animalsk oprindelse) og råvarer (kun for forarbejdede produkter)

Råvarerne til fremstillingen af »Ogulinski kiseli kupus«/»Ogulinsko kiselo zelje« stammer fra Brasicceae-familien, arten Brasica oleracea L. var. Capitata, og den lokale sort Ogulinski. De kålhoveder, der anvendes til biologisk fermentering er kendetegnet ved en lysegrøn farve på de yderste blade og en rund og fladtrykt form, og hovederne er ubeskadigede, faste, og uden fremmed smag eller aroma.

3.4. Specifikke etaper af produktionen, som skal finde sted i det afgrænsede geografiske område

Fremstillingsprocessen for »Ogulinski kiseli kupus«/»Ogulinsko kiselo zelje«, fra plantning til mælkesyrefermentering skal foregå i registrerede produktionslokaler i det geografiske område, der er beskrevet i punkt 4.

3.5. Særlige regler vedrørende udskæring, rivning eller emballering osv. af det produkt, som betegnelsen henviser til

For at »Ogulinski kiseli kupus«/»Ogulinsko kiselo zelje« ikke skal forandre farve og/eller smag, skal produktet pakkes inden for 24 timer, således at dets karakteristika bevares og sikres. Pakningerne med »Ogulinski kiseli kupus«/»Ogulinsko kiselo zelje« indeholder 0,5 kg ved snittet kål og 1,0 kg ved pakninger med ét hoved i hver.

3.6. Særlige mærkningsregler for det produkt, som betegnelsen henviser til

Ved markedsføring skal etiketten uanset typen af pakningen indeholde påskriften »Ogulinski kiseli kupus«/»Ogulinsko kiselo zelje«.

4. Præcis afgrænsning af det geografiske område

Området, hvor råvarerne til og det færdige produkt »Ogulinski kiseli kupus«/»Ogulinsko kiselo zelje« fremstilles, omfatter et større område rundt om byen Ogulin og kommunerne Josipdol, Plaški, Tounj og Saborsko, dvs. det område, der udgør matrikelkommunerne Blata, Carevo polje, Cerovnik, Hreljin Ogulinski, Janja Gora, Jezero, Josipdol, Latin, Lička Jesenica, Međeđak, Modruš, Musulinski Potok, Ogulin, Oštarije, Otok Oštarijski, Plaški, Ponikve, Pothum, Petar Ogulinski, Saborsko, Skradnik, Trojvrh, Tržić Tounjski, Vitunj og Zagorje.

5. Tilknytning til det geografiske område

De særlige egenskaber i produktet »Ogulinski kiseli kupus«/»Ogulinsko kiselo zelje« ligger i dets kvalitet, som hidrører fra dyrkningsområdets karakteristika samt fra producenternes viden og kunnen.

Klimaet, jordtypen i Ogulinområdet og den lokale kålsort er væsentlige faktorer i fremstillingen og forarbejdningen af »Ogulinski kiseli kupus«/»Ogulinsko kiselo zelje«.

Produktionsområdet for »Ogulinski kiseli kupus«/»Ogulinsko kiselo zelje« er en mikroregion i den sydvestlige del af Karlovac amt, som grænser op til Primorje-Gorski Kotar amt i vest og Lika-Senj amt mod syd. Det er den del af Kroatien, hvor den submontane underregion går over i det bjergrige underområde, som kaldes det kroatiske højland.

I det afgrænsede område hersker der kontinentalt klima, som gradvis går over i bjergklima. Dette klima er karakteriseret ved mængden og fordelingen af nedbør samt de gennemsnitlige lufttemperaturer. Den gennemsnitlige årlige nedbør (1 557 mm) er mere end 50 % højere end i andre områder, hvor der dyrkes kål, med større mængder regn, men også sne i løbet af vinteren. Den gennemsnitlige dagtemperatur i den periode, hvor råvarerne til fremstilling af »Ogulinski kiseli kupus«/»Ogulinsko kiselo zelje« (april-september) har deres vækstperiode, er 10,1 °C, hvilket er lavere end i andre områder, hvor der dyrkes kål. Minimumstemperaturen for dyrkning af »Ogulinski kiseli kupus«/»Ogulinsko kiselo zelje« er 1-3 °C. Klimaet er karakteriseret af store forskelle mellem dag- og nattemperaturerne, hvilket resulterer i dug om sommeren. Eftersom det ikke er muligt at kunstvande markerne i området omkring Ogulin, er netop duggen en væsentlig faktor ved dyrkningen af råvarerne til »Ogulinski kiseli kupus«/»Ogulinsko kiselo zelje«, idet den sikrer tilstrækkelig fugt til kålene.

Gennemsnitstemperaturen i området, hvor »Ogulinski kiseli kupus«/»Ogulinsko kiselo zelje« fremstilles, er – 5,9 °C om vinteren, hvilket er gavnligt for den fortsatte fermentering i gæringsrummet.

I området omkring Ogulin er jorden silt- og lerholdig med en ensartet tekstur. I løbet af vinteren fører de store mængder sne ofte til oversvømmelser, der resulterer i dannelsen af brun agerjord med en dyb profil og med et fordelagtigt forhold mellem sand, silt og ler. En sådan jordtype er rig på organiske næringsstoffer, kvælstof og kalium, såvel som tilstrækkelige mængder vand, hvilket er gunstigt for dyrkningen af råvarerne til fremstillingen af »Ogulinski kiseli kupus«/»Ogulinsko kiselo zelje«. Sådanne pedoklimatiske betingelser er ideelle for dyrkningen af råvarerne til fremstillingen af »Ogulinsko kiselo kupus«/»Ogulinsko kiselo zelje«.

Produktet »Ogulinski kiseli kupus«/»Ogulinsko kiselo zelje« har specifikke morfologiske egenskaber, hvorved det adskiller sig fra andre produkter, der er fremstillet ved mælkesyrefermentering af frisk kål af andre sorter. Kålhovederne har en særlig lang stok (kaldet »kocen« i daglig tale i det afgrænsede geografiske område), og bladene er tynde, næsten gennemsigtige, meget fleksible og har tynde strenge. Produktet »Ogulinski kiseli kupus«/»Ogulinsko kiselo zelje« er kendetegnet ved, at de hele kålhoveder er runde og fladtrykte, og bladene er gule og med tynde strenge. Disse specifikke kendetegn har været genstand for videnskabelige undersøgelser (Ferdo Vešnik, »Utjecaj sorte na kvalitetu kiselog kupusa« [Sortens indvirkning på kvaliteten af surkål], 1969, Poljoprivredna znanstvena smotra nr. 6, s. 3-17, og Poljoprivredna znanstvena smotra nr. 18, s. 3-17).

De særlige egenskaber i »Ogulinski kiseli kupus«/»Ogulinsko kiselo zelje« ligger også i bevarelsen af frø af den lokale kålsort Ogulinski på landbrugsbedrifterne på det afgrænsede geografiske område.

Også den menneskelige faktor spiller en væsentlig rolle i de enkelte faser af fremstillingen af »Ogulinski kiseli kupus«/»Ogulinsko kiselo zelje«.

I de områder, hvor »Ogulinski kiseli kupus«/»Ogulinsko kiselo zelje« fremstilles, høstes kålen udelukkende med håndkraft, hvilket kræver erfarne og dygtige høstfolk.

På marken modnes råvarerne til fremstilling af »Ogulinski kiseli kupus«/»Ogulinsko kiselo zelje« meget ujævnt, hvilket betyder, at kålhovederne har en uensartet størrelse, og derfor er det vigtigt, at høstfolkene ved at se og mærke efter på kålhovederne er i stand til at vurdere, om disse i henseende til udseende, fasthed og størrelse er af en sådan kvalitet, at de kan høstes.

På denne måde sikres det, at råvarerne til fremstilling af »Ogulinski kiseli kupus«/»Ogulinsko kiselo zelje« er af den krævede kvalitet. Afhængig af kålhovedernes størrelse afgør høstfolkene, om kålhovederne skal i fermenteringstanken eller snittes. Denne adskillelse ville ikke være mulig, hvis kålhovederne blev høstet maskinelt.

For at råvarerne til fremstilling af »Ogulinski kiseli kupus«/»Ogulinsko kiselo zelje« ikke skal blive beskadiget, sorterer høstfolkene kålhovederne på marken, lægger dem i beholdere og transporterer dem til fermenteringstanken, hvor kålhovederne også lægges i med håndkraft.

Til fermenteringen af »Ogulinski kiseli kupus«/»Ogulinsko kiselo zelje« anvendes en naturlig fermenteringsmetode, hvor der tilsættes en klar saltlage med 5-6 % køkkensalt. Med denne metode skabes der under anaerobe forhold mælkesyre, der fungerer som et naturligt konserveringsmiddel.

Arbejdernes viden og kunnen er også af stor betydning, efter at fermenteringsprocessen er endt. Hvert kålhoved til fremstilling af »Ogulinski kiseli kupus«/»Ogulinsko kiselo zelje« tages med håndkraft op af fermenteringstanken, og arbejderne vurderer ved at se og mærke på kålhovederne, om de fermenteret tilstrækkeligt.

På denne måde opnås de kemiske og organoleptiske egenskaber, der er beskrevet i punkt 3.2. (»Analitičko izvješće za Ogulinski kiseli kupus« [Analytisk rapport for »Ogulinski kiseli kupus«], 2010, »Modruški zbornik, Ogulinski kiseli kupus kroz povijest« [»Ogulinski kiseli kupus« gennem historien], Ž. Kosanović, 2008, s. 160).

De særlige egenskaber i »Ogulinski kiseli kupus«/»Ogulinsko kiselo zelje« har betydet, at producenterne og forarbejdningsvirksomhederne er begyndt at markedsføre kålen i vakuumpakket form. Vakuumpakkede surkålshoveder med navnet »Ogulinski kiseli kupus« kom første gang på markedet i 1973 (»Ogulinski kiseli kupus kroz povijest«, Modruški zbornik, 2. år, Katedra Čakavskog sabora Modruše, 2008, s. 153).

De pedoklimatiske faktorer har haft en stor betydning for udviklingen af den særlige kvalitet i »Ogulinski kiseli kupus«/»Ogulinsko kiselo zelje«. Netop mikroklimaet i området, hvor »Ogulinski kiseli kupus«/»Ogulinsko kiselo zelje« fremstilles, har spillet og spiller den dag i dag en vigtig rolle for valget af sort. Det bekræftes af de økotyper, der er udviklet i regionen: Ogulinski, Ivankovački med flere (»Povrćarstvo« [Dyrkning af grøntsager], Ružica Lešić, 2002, s. 175 i 178).

Ifølge Kosanović »(…) har kål af denne sort, der er plantet andre steder, givet et betydeligt lavere udbytte og været af en lavere kvalitet end den, der plantes i området omkring Ogulin. Fra 1973 er dette blevet gjort flere gange og flere steder. Fra det tidspunkt og frem til ca. 1980 blev »Ogulinski kiseli kupus« plantet i områderne omkring Ljubljana, Ilirska Bistrica, Varaždin, Križevci, Zemun, Futog, Velika Kladuša, Zadar, Privlaka (nær Vinkovci) og andre steder. Ingen steder gav »Ogulinski kiseli kupus« samme udbytte eller var af en kvalitet som den, der dyrkes i området omkring Ogulin. Det er tydeligt, at jorden og klimaet i dette område har stor betydning (…)« (Modruški zbornik, 2. år, »Katedra čakavskog sabora, Ogulinski kupus kroz povijest« [Kål fra Ogulin gennem historien], Kosanović Ž., 2008, s. 132).

Henvisning til offentliggørelsen af varespecifikationen:

(Artikel 6, stk. 1, andet afsnit, i denne forordning)

http://www.mps.hr/UserDocsImages/HRANA/OGULINSKO%20KISELO%20ZELJE/Izmijenjena%20Specifikacija%20proizvoda.pdf

(1) EUT L 343 af 14.12.2012, s. 1.